Բար Ռաֆայելի

Բար Ռիֆայելի (, ), իսրայելցի մոդել, հեռուստադեմք, դերասանուհի և կին գործարար։

Ռիֆայելին համարվում է Իսրայելում ծնված համաշխարհային ամենահաջողակ մոդելներից մեկը Նինա Բրոշի և Միքայելա Բերկուի հետ միասին։

Իր մոդելային և բիզնես կարիերայի արդյունքում կուտակած նրա ունեցվածքը 2015 թվականին գնահատվել է 20 մլն դոլար։ Ըստ Իսրայելի  Forbes-ի՝ 2013 թվականին նա եղել է Իսրայելի ամենաբարձր վարձատրվող մոդելը՝ առաջ անցնելով այնպիսի իսրայելցի մոդելներից, ինչպիսիք են Էսթին Գինզբուրգը, Գալ Գադոտը և Շլոմիտ Մալկան։

Նա հայտնվել է 2009 թվականի Sports Illustrated Swimsuit Issue հրատարակության շապիկին և զբաղեցրել առաջին հորիզոնականը Maxim ամսագրի Hot 100 ցանկում 2012 թվականին։ 2013 թվականից սկսած Ռիֆայելին հանդիսանում է Իսրայելի Իքս Ֆակտորի հաղորդավարը։

Վաղ կյանք 

Ռիֆայելին ծնվել  և մեծացել է Իսրայելի Հոդ ՀաՇարոն քաղաքում, աշխարհիկ հրեայի ընտանիքում։ Նրա ծնողները` Ռաֆի Ռաֆայելին և Թզիպին (օրիորդական ազգանունը՝ Լիվայն), ունեն ձիերի ագարակ։ Նրա ծնողները երկուսն էլ ծնվել են Իսրայելում, իսկ տատերն ու պապերը իտալա-հրեական, լիտվա-հրեական և լեհ-հրեական ծագում ունեցող եվրոպացի գաղթականներ են։ Նրա մայրը 1970-ական թվականներին ծավալել է մոդելային հաջող կարիերա և հաnդես է եկել իր օրիորդական ազգանունով` Թզիպի Լիվայն։

Մոդելային կարիերա 

Ռաֆայելին սկսել է իր մոդելային կարիերան 8 ամսականում, երբ առաջին անգամ հայտնվել է գովազդում։  Օրթոդոնտիկ միջամտության պատճառով նրա մոդելային կարիերան ընդահատվել է 12 տարեկանից մինչև 15 տարեկանը, երբ Իսրայելի նորաձևության մրցանակաբաշխությունում Ռաֆայելին ճանաչվել է «Տարվա մոդել» (2000)։ Նա մասնակցել է Castro ու Pilpel նորաձևության ապրանքանիշերի գովազդային արշավներին և նկարահանվել «Milky pudding»-ի գովազդային հոլովակում։

Նա հայտնվել է «Էլլե» ամսագրի ֆրանսիական, ամերիկյան, իտալական, իսպանական, ռուսական և ուկրաինական, «Vogue» ամսագրի իսպանական, Harper's Bazaar-ի բրիտանական, ռուսական, ավստրալիական  և  վիետնամական, V, L'Officiel-ի ֆրանսիական և հոլանդական, GQ-ի ամերիկյան, բրիտանական, գերմանական, իսպանական և հնդկական խմբագրություններում, i-D և Allure ամսագրերում։ Նա հայտնվել է նաև Elle ամսագրի ֆրանսիական, իտալական, իսպանական, հոլանդական, ռուսական, բելգիական, շվեյցարական, ավստրիական, լատվիական, նորվեգական, լեհական, բուլղարական, ռումինական, սլավոնական և թուրքական, Marie Claire-ի ֆրանսիական, իսպանական և ռուսական, GQ ամսագրի բրիտանական, իտալական, իսպանական, գերմանական, պորտուգալական և մեքսիկական,Maxim ամսագրի ամերիկյան, բրիտանական, ավտրալական և սերբական  տարբերակներում և Esquire ամսագրում։

Ռաֆայելին մասնակցել է Շանելի, Էսկադայի, Ռալֆ Լորենի, Դեսիգուալի, Էնդրյու Մարսի, Victoria's Secret-ի, Marks and Spencer, Gap, Moët & Chandon, Hurley, Rampage, True Religion, Lucky Brand, Accessorize, Passionata, Fox, Reebok, Sears, Arrow, Besni, Մարկո Բիցեգոյի և Ագուա Բենդիտայի գովազդային արշավներին։ Հայտնվել է նաև նորաձևության հետ կապ չունեցող ապրանքանիշերի գովազդային արշավներում, ինչպիսիք են Գարնիեր  Ֆրուկտիսը, Սամսունգը և Սուբարուն։

Ռաֆայելին դարձել է Իսրայելի երկրորդ մոդելը, որ հայտնվել է Sports Illustrated  ամսագրում (Միքայելա Բերկուից հետո)՝ 2007 թվականին նկարվելով Swimsuit Issue-ի համար Աերոսմիթ ռոք խմբի հետ։ 2009 թվականին Ռաֆայելին հայտնվել է Sports Illustrated-ի լողազգեստներով հրատարակության շապիկին։ Հարավարևմտյան ավիաուղիների գովազդում Ռաֆայելին նկարվել է բիկինիով Boeing 737 ինքանաթիռի մոտ, ինչի պատճառով ուղևորները քննադատել են ավիաընկերությանը՝ այն համարելով հեշտասիրություն քարոզող և վնասակար ընտանիքների համար։

Ռաֆայելին հանդես է եկել որպես մոդել Subaru, Accessorize ապրանքանիշերի, բրազիլական Besni հագուստի շարքի, իտալական Marco Bicego թանկարժեք իրերի շարքի և Rampage-ի համար։ 2009 թվականին նա հանդես է եկել որպես մոդել Garnier International-ի համար։

2009 թվականի մարտի 5-ին Ռաֆայելին ստացել է Աշխարհի ոճ մրցանակը Կանաց համաշխարհային մրցանակ ընկերությունից իր նրբագեղության, ոճի զգացումի և կարեկցության համար։ Նույն տարվա հոկտեմբերին Ռաֆայելին վարել է Նորաձև Ստամբուլի մամլո ասուլիսը, որում հայտարարվել են 2009 թվականի հոկտեմբերին կայանալիք միջոցառումները, ինչպես նաև հայտնվել դրա գովազդներում։ 2008 թվականին FHM-ի «100 ամենասեքսուալ կանայք» ցանկում Ռաֆայելին զբաղեցրել է 42-րդ, 2010 թվականին՝ 57-րդ, 2011 թվականին՝ 97-րդ հորիզոնականները։

2012 թվականին Maxim ամսագիրը Ռաֆայելիին ընդգրկել է իր Hot 100 ցանկի առաջին հորիզոնականում։ 2012 թվականի ապրիլին Shalom Life-ը Ռաֆայելիին ընդգրկել է աշխարհի ամենատաղանդավոր, խելացի, զվարճասեր ու հոյակապ 50 հրեա կանանց ցանկի 4-րդ հորիզոնականում։ Ռաֆայելին ճանաչվել է սուպեր մոդել Maxim Magazine, The Hollywood Reporter, Daily Mail, The Algemeiner, The Jerusalem Post, The Independent և այլ ամսագրերի կողմից։

Ըստ Forbes Israel-ի՝ 2013 թվականին Ռաֆայելին եղել է ամենաբարձր վարձատրված մոդելը Իսրայելում՝ առաջ անցնելով իսրայելցի այնպիսի մոդելներից, ինչպիսիք են Էսթի Գինզբուրգը, Գալ Գադոտը և Շլոմիտ Մալկան։

2017 թվականի մարտի տվյալներով՝ Ռաֆայելին երկրորդ ամենաազդեցիկ անձն էր Իսրայելի Ինստագրամում (ըստ Իսրայելի ինտերնետի ասոցացիայի)՝ զիջելով Աննա Զակին և առաջ անցնելով Նետա Ալչիմաստերից։

Ֆիլմեր և հեռուստատեսային կարիերա

2005 թվականին Ռաֆայելին նկարահանվել է Իսրայելի Pick Up  հեռուստադրամայում։ 2008 թվականի հոկտեմբերին նա վարել է Bravo ալիքի հատուկ ծրագիրը՝ Tommy Hilfiger Presents Ironic Iconic America, որը հիմնված է Ջորջ Լոիսի Ironic Iconic America գրքի վրա։ Նա վերադարձել է որպես հաղորդավար 2009 թվականին՝ այս անգամ վարելով MTV-ի House of Style հաղորդումը։

2011 թվականին Ռաֆայելին նկարահանվել է ամերիկա-իսրայելական «Սեանս» ֆիլմում, որի ռեժիսորը եղել է Հաիմ Բուզագլոն։ Ֆիլմը հոգեբանական թրիլլեր է, որը պատմում է հոգեբույժի մասին, ով գերվում է իր նոր երիտասարդ հաճախորդով։ Ռաֆայելին նաև եղել է հրավիրված ժյուրի Գերմանիայի հաջորդ թոփ-մոդելը հաղորդման 4-րդ փուլում, որը վարել է Հայդի Քլումը։ 2012 թվականի նոյեմբերին նա սկսել է իր սեփական մոդելային քաստինգի շոուն՝ Million Dollar Shootingstar գերմանական Sat.1 ալիքով։

2013 թվականի հունվարին Ռաֆայելին նկարահանվել է Go Daddy-ի Super Bowl XLVII գովազդում, որին մասնակցել են Ջես Հեյմանը և NASCAR-ի վարորդ ու Go Daddy գործընկեր Դանիկա Պատրիկը։ 2013 թվականին Ռաֆայելին նաև վարել է Իսրայելի «Իքս ֆակտորի» առաջին եթերաշրջանը, որը դարձել է ամենամեծ ժողովրդականություն վայելող երաժշտական շոուն Իսրայելում, ինչի շնորհիվ 2015 թվականին հրավիրվել է վարելու 2-րդ եթերաշրջանը։ 2013 թվականին Ռաֆայելին խաղացել է գլխավոր դեր ֆրանս-իսրաելական «Կիդոն» քրեական կատակերգությունում, որում մարմնավորել է Մոսադի անդամի, որն օգնում է վնասազերծել ահաբեկչի։

Բիզնես և ներդրումային կարիերա 

Ռաֆայելին ներդրումներ է կատարել Իսրայելի տարբեր բիզնես նախածերում, ինչպես նաև հիմնադրել է սեփականը։

Ռաֆայելին բաժնետեր է նորաձևության մի շարք ընկերություններում, ինչպիսին է Կարոլինա Լեմկե դիզայներական ակնոցների ընկերությունը։

2016 թվականին Կաստրա նորաձևության ապրանքանիշի 5 տոկոս բաժնեմասի վաճառքից Ռաֆայելին ստացել է 2-4 միլլոն շեկել եկամուտ։

2011 թվականին Ռաֆայելին և նախկին մոդել Դուդի Բալսարը հիմնադրել են էլեկտրոնային առևտրի ընկերություն, որը կոչվել է Under.me, և զբաղվել դիզայներական ներքնազգեստների վաճառքով։ Ներդրումներից բացի Ռաֆայելին վարում է բիզնեսի զարգացման ծրագիրը։ 2011 թվականի նոյեմբերին ընկերության վենչուրային կապիտալը հասել է 1 միլիոն դոլարի։

2013 թվականին նրա ստարտափը՝ iPad ծրագիր, որը թույլ է տալիս որոշել, թե ինչ է մոդելի հագին, հասել է $1.2 միլիոն դոլարի ֆինանսական առաջին շրջանում։

Ռաֆայելին MyCheck-ի գլխավոր ներդնողներից մեկն է, որը թույլ է տալիս վճարումներ կատարել սմարթֆոններով, և որը հասել է 1,7 միլիոնի ֆինանսական առաջին շրջանում , իսկ ֆինանսական 2-րդ շրջանում՝ 4,2 միլիոնի։

2016 թվականին Ռաֆայելին հայց է ներկայացրել Իսրայելի ոստիկանություն անձնական տվյալների գողության մեղադրանքով այն բանից հետո, երբ  Calcalist թերթում իր անունը կապվել է կասկածելի դրամային փոխանցումների հետ՝ կատարված Ամիր Բրամլիի մասնակցությամբ և հիմնված բանկային տվյալների բանկային տվյալների արտահոսքի վրա։ Բրամլին դատական հայց է ներկայացրել ընդդեմ Կալկալիստի լրագրողի։

Խուսափում հարկերի վճարումից 
2015 թվականի վերջին Ռաֆայելին մեղադրվել է միլիոնավոր շեկելների տարեկան եկամուտը թաքցնելու մեջ, ընդ որում՝ ենթադրվել է, որ Ռաֆայելի մաքուր եկամուտը կազմել է 20 միլիոն դոլար 2015 թվականին։ Պարզվել է, որ կարճ ժամանակ առաջ նա գնել է բնակարան Թել Ավիվում 15 միլիոն շեկելով, ինչպես նաև ևս մեկ բնակարան իր կրտսեր եղբոր համար 2,5 միլլոն շեկելով։ 2015 թվականի դեկտեմբերի 15-ին Իսրայելի հարկային ծառայությունը ձերբակալել է Ռաֆայելին և նրա մորը՝ հարկերի վճարումից խուսափելու վերաբերյալ հարցաքննության համար. նա մեղադրվել է 2 տրանսպորտային միջոցների հարկը չվճարելու, որոնք ստացել էր մեքենաների գովազդում նկարվելու համար, ինչպես նաև հարկերի վճարումից խուսափելու համար՝ Թել Ավիվում շքեղ բնակարանը ազգականների անունով վարձակալելու միջոցով։

Բարեգործություն և հասարակական գործունեություն 
Բար Ռաֆայելին գլխավորել է One Bag Less կարգախոսով արշավը, որի նպատակն է նվազեցնել պոլիէթիլենային տոպրակների օգտագործումը Իսրայելում ։ 2009 թվականին նա գլխավորել է չվճարվող արշավը, որ կազմակերպել էր Իսրայելի ջրային ռեսուրսների օգտագործման վարչությունը և նպատակ ուներ հասարակությանը տեղեկացնել ջրօգտագործման և պահպանման կանոնները։

2013 թվականի հունիսի 7-ին Ռաֆայելին վարել է ծովափնյա փարթի  Թել Ավիվում, որին մասնակցել են միասեռականների շքերթի մասնակիցները։ 2013 թվականի նոյեմբերին Ռաֆայելին սատարել է Իսրայելում քաղաքացիական ամուսնությունների մասին օրինագիծը, որպես Կնեսսեթի օրինագծի մի մաս։ Ռաֆայելին վարել է 2017 թվականի հուլիսի 18-ին Լաթրունում անցկացված Մաքաբիա խաղերի փակման արարողությունը։

Անձնական կյանք 
Ռաֆայելին հանդիպել է «Մալիբուի փրկարարները» ֆիլմի դերասան Դեյվիդ Չարվեթի հետ։ 2005 թվականի նոյեմբերին նա սկսել է հանդիպել Լեոնարդո ԴիԿաբրիոյի հետ, որի հետ ծանոթացել է Լաս Վեգասում U2 խմբի անդամների համար կազմակերպված երեկույթում։ 2007 թվականին մարտին զույգը դեպի Իսրայել կատարած ճանապարհորդության ընթացքում հանդիպել է Իսրայելի նախագահ Շիմոն Պերեսի հետ և այցելել Ռաֆայելի հայրենի քաղաք՝ Հոդ ՀաՇարոն։ Նրանց հարաբերություններն ավարտվել են 2009 թվականի հունիսին։ 2010 թվականին բազմիցս լուրեր են տարածվել, թե նրանց հարաբերությունները վերսկսվել են, սակայն 2011 թվականի մայիսին հայտարարվել է, որ նրանք վերջնականապես բաժանվել են, թեև մնացել են ընկերներ։

2015 թվականի մարտին Ռաֆայելին նշանվել է իսրայելցի գործարար Ադի Էզրայի հետ։ Նա ասել է, որ ցանկանում է մեծ հրեական ընտանիք կազմել նրա հետ։ Զույգն ամուսնացել է 2015 թվականի սեպտեմբերին Իսրայելում։ Ռաֆայելին և Էզրան ունեն 2 դուստր՝ Լիվ Էզրան (ծնվել է 2016 թվականի օգոստոսի 11-ին) և Էլլե Էզրան (ծնվել է 2017 թվականի հոկտեմբերի 20-ին)։

Խուսափում զինծառայությունից 
2004 թվականին Ռաֆայելին Իսրայելում քննադատության է ենթարկվել բանակում պարտադիր ծառայությունից խուսափելու համար։ Այդ ժամանակ մոդել Ագամ Ռուդբերգին ասել է․ «Այն ձևը, որ Բար Ռաֆայելին խուսափել է պարտադիր զինծառայությունից, ճիշտ չէ։ Արժեր փորձել ծառայել բանակում, և միայն այն ժամանակ, երբ լավ չես զգում այնտեղ, փորձել և անել ինչ-որ բան»։

2007 թվականին տեղեկացվել է, որ Ռաֆայելին խուսափել է ծառայությունից՝ 2003 թվականին ամուսնանալով ընտանիքի բարեկամ Արիկ Վեյնստեինի հետ և շուտով բաժանվել նրանից, որպեսզի չզորակոչվի Իսրայելի պաշտպանության ուժեր (IDF), ինչը պարտադիր է Իսրայելում 18 տարեկանից բարձր չամուսնացած աշխարհիկ հրեա կանանց համար։

Հավասար մասնակցություն խթանելու համար Իսրայելի համաժողովը Բուրդենում սպառնացել է բոյկոտել Fox նորաձևության ապրնքանիշը, եթե նրանք աշխատանքի վերցնեն Ռաֆայելին։ Երկու կողմերը հասել են փոխզիջման, և Ռաֆայելին համաձայնել է այցելել Իսրայելի զինված ուժերի բոլոր տուժած զինվորներին և ակտիվորեն խրախուսել բանակում ծառայելը։ Ռաֆայելին ավելի ուշ ասել է․ «Ես չեմ ափսոսում չզորակոչվելու համար։ Դա հենց այդպես է․ հայտնիները այլ բաների կարիք ունեն։ Ես հուսով եմ, որ իմ գործն ազդել է բանակի վրա»։ Նա նաև ասել է․ «Իսրայե՞լ, թե՞ Ուգանդա, ի՞նչ տարբերություն։ Դա ինձ համար ոչինչ չի նշանակում։ Ինչու է լավ մեռնել մեր երկրի համար։ Ի՞նչ է, ավելի լավ չէ՞ ապրել Նյու Յորքում։ Ինչու 18 տարեկան երեխաները պետք է մահանան, դա հիմարություն է, թե մարդիկ պետք է մեռնեն, որ ես ապրեմ Իսրայելում»։

2009 թվականին, խոսելով զորակոչվելու մասին, իսրայելցի մոդել Էստի Գինզբուրգը քննադատել է Ռաֆայելիին զինծառայությունից խուսափելու համար։ 2011 թվականին Ռաֆայելիի նկարը հայտնվել է իտալական GQ  ամսագրի մայիսյան համարի շապիկին, որը նվիրված էր ռազմական թեմային։ Ռաֆայելիի՝ զինվորական ծառայությունից խուսափելու հարցը կրկին բարձրացվել է 2013 թվականին, այս անգամ արդեն Պաշտպանության ուժերի գեներալ մայոր Յոավ Մորդեչայի կողմից, ով քննադատել է արտաքին գործերի նախարարությանը 2013 թվականին Ռաֆայելիին գովազդում ընդգրկելու համար։ Մորդեչայը գտնում է, որ Ռաֆայելիին՝ որպես «Իսրայելի պաշտոնական ներկայացուցիչ» օգտագործելը «բացասական հղում» է Իսրայելի հասարակությունը։

2014 թվականին՝ «Պաշտպանական եզերք» գոծողության ընթացքում, Ռաֆայելին հաճախակի է համերաշխություն և երախտագիտություն հայտնել Իսրայելի բանակում ծառայող Իսրայելի քաղաքացիների նկատմամբ՝ հրապարակումներ կատարելով սոցիալական կայքերի իր էջերում, այդ թվում հրապարակելով նաև սելֆիներ իսրայելցի ժպտացող զինվորների հետ։

Ծանոթագրություններ

Արտաքին հղումներ 

 Պաշտոնական կայք 
 
 

Իսրայելցի մոդելներ
Իսրայելցի դերասանուհիներ